ΣΥΜΜΑΧΙΑ ΠΟΛΙΤΩΝ

**ΓΙΑΝΝΗΣ ΘΕΟΔΩΡΑΚΟΠΟΥΛΟΣ: ΑΣ ΜΑΣ ΠΟΥΝΕ ΘΕΛΟΥΝΕ ΔΗΜΟ ΜΕ ΠΡΑΣΙΝΟ Η ΤΣΙΜΕΝΤΟΥΠΟΛΗ;**

«Το γαρ πολύ της θλίψεως γεννά παραφροσύνη…».

Ο κ. Μαυρίδης, που ελέω του κόμματος είναι δήμαρχος και «οι συν αυτώ», έχουν ενοχληθεί γιατί η δημοτική μας ομάδα, η ΣΥΜΜΑΧΙΑ ΠΟΛΙΤΩΝ, η μοναδική ανεξάρτητη παράταξη στην πόλη μας, ΠΡΟΤΕΙΝΕ ΝΑ ΑΓΟΡΑΣΕΙ ο δήμος μας το οικόπεδο της ΑΓΕΤ Ηρακλής, με επιχορήγηση του Πράσινου Ταμείου και να μην επιτρέψουμε την τσιμεντοποίηση της Λυκόβρυσης, με αντάλλαγμα ένα τμήμα του οικοπέδου, τριών στρεμμάτων, που μας προσφέρουν όταν την ίδια ώρα αξιώνουν ως αντάλλαγμα την τροποποίηση του σχεδίου πόλης, την οποία (τροποποίηση) κάποιοι έχουν κάνει από τώρα εν αγνοία του Δημοτικού Συμβουλίου του ενιαίου δήμου. **Μια τροποποίηση που θα αυξήσει πολλά εκατομμύρια την περιουσία της ΑΓΕΤ. Αλλά επάνω από όλα θα καταστρέψει την εικόνα της πόλης που θα μετατραπεί σε τσιμεντούπολη.**

**Μάλιστα τον Οκτώβριο 2020 όταν εισήχθη αιφνιδιαστικά το θέμα στην Οικονομική Επιτροπή οι τέσσερις δημοτικοί σύμβουλοι της ΣΥΜΜΑΧΙΑΣ ΠΟΛΙΤΩΝ Γιάννης Θεοδωρακόπουλος (επικεφαλής), Κατερίνα Φασουλά, Φραντζέσκα Αλεξοπούλου και Κώστας Ξανθόπουλος με επιστολή μας στο δήμαρχο είχαμε ζητήσει να συνεργαστούμε για την καλύτερη δυνατή λύση για ένα τόσο σοβαρό θέμα. Φυσικά επειδή όλα ήταν προαποφασισμένα αρνήθηκαν οποιαδήποτε συζήτηση. Γιατί προφανώς δεν έχουν όραμα για την πόλη.**

Τα πράγματα δεν είναι λοιπόν όπως θέλουν να τα παρουσιάζουν ο δήμαρχος και οι δήθεν υπερασπιστές της Λυκόβρυσης.

Εμείς, μελετώντας πολύ καλά την κατάσταση κάναμε την περασμένη Δευτέρα προς το Δημοτικό Συμβούλιο μια πρόταση, την οποία δεν έβαλαν καν σε ψηφοφορία. Η πρόταση ήταν επί λέξει:

«*Θέλοντας να προστατεύσουμε την ποιότητα ζωής των κατοίκων και των παιδιών μας προτείνουμε την απαλλοτρίωση του οικοπέδου της ΑΓΕΤ χωρίς την τροποποίηση του ΓΠΣ στην περιοχή*». **Μια πρόταση για την οποία μετά δέκα χρόνια, όταν όλοι θα μετράνε τα ατέλειωτα κυβικά τσιμέντου που θα έχουν ρίξει στην πόλη οι μπετονιέρες της ΑΓΕΤ και άλλων ευνοημένων ιδιοκτητών, θα νοιώθουμε ότι έχουμε πράξει το καθήκον μας απέναντι στους πολίτες και τη νεολαία της Λυκόβρυσης**. Γιατί δεν θα έχουμε συμμετάσχει στην οικολογική καταστροφή της, όπως έκαναν άλλοι της συμπολίτευσης και της αντιπολίτευσης. Αυτή την αλήθεια ΠΟΥ ΕΡΧΕΤΑΙ την φοβούνται ο κ. Μαυρίδης και οι «συν αυτώ». Γιατί βλέπουν την κατάσταση μόνο ψηφοθηρικά.

**Έτσι με αθλιότητες, με ψέματα και κυρίως με προσωπικές επιθέσεις κατά του Γιάννη Θεοδωρακόπουλου προσπαθούν να μας φοβίσουν και να μας σταματήσουν. Δεν θα το καταφέρουν. Δέκα χρόνια υβρίζουν το Γιάννη Θεοδωρακόπουλο αλλά δεν έχουν βρει ούτε μισό ευρώ παράνομη δαπάνη**. Το ξεκαθαρίζουμε για μια ακόμη φορά όλοι μαζί οι δημοτικοί σύμβουλοι της ΣΥΜΜΑΧΙΑΣ ΠΟΛΙΤΩΝ. Στο δήμο μας η φωνή μας θα ακούγεται πάντοτε καθαρή και δυνατή. Γιατί εμάς δεν μας καθοδηγούν ούτε κόμματα, ούτε συμφέροντα. Και οι συμπολίτες μας να είναι βέβαιοι 100% ότι πράττουμε το χρέος μας απέναντι στην Κοινωνία υπερασπιζόμενοι την προστασία του περιβάλλοντος και την ποιότητα ζωής των κατοίκων του δήμου μας. Και δεν ευνοούμε συμφέροντα.

Αλλά θα επανέλθουμε με πολλές αποκαλύψεις…

ΑΠΟ ΤΟ ΓΡΑΦΕΙΟ ΤΥΠΟΥ

Υ.Γ.1: Πρώτα -πρώτα να … ευχαριστήσουμε το δήμαρχο και κάποια παπαγαλάκια του για το υψηλό… ήθος τους. Κρίμα…

**Υ.Γ. 2:** **Αλήθεια γιατί δεν απάντησε ο κ. Μαυρίδης στην ερώτηση που του κάναμε στο Δ.Σ για το Πόσες φορές, Πού, Πότε και με ποιόν (ους) συνάντησε τα στελέχη της ΑΓΕΤ; Ζητείται διαφάνεια.**

**Υ.Γ. 3:** **Το Γενικό Πολεοδομικό Σχέδιο (ΓΠΣ) από ποιους αποφασίζεται; Η ΑΓΕΤ είχε κάποια συμμετοχή; Γιατί δημοτικός σύμβουλος άφησε σοβαρά υπονοούμενα στη συνεδρίαση. Είπε και τη λέξη εκβιαζόμαστε. Τι εννοούσε;**

Υ.Γ. 4: Για τα οικονομικά και τα ψέματα που έλεγαν χρόνια στέρεψαν… Και εκτέθηκαν… Κανένας έλεγχος δεν βρήκε ούτε ευρώ λάθος στη θητεία του Γιάννη Θεοδωρακόπουλου. Αντιθέτως το 2007 οι κ. κ Καμάρας-Μαυρίδης (που δημιούργησαν τα μεγάλα χρέη στην πόλη) άφησαν στη διοίκηση Θεοδωρακόπουλου ταμείο μόλις με 2.500 ευρώ ενώ το 2011 ο διοίκηση Θεοδωρακόπουλου άφησε στον κ. Φωκιανό 1.450.000 ευρώ. Και του παρέδωσε επίσης προς είσπραξη άλλα 4.000.000 ευρώ από οφειλές προς το δήμο.

Υ.Γ. 5: Στο οικόπεδο Πουρνάρα η διοίκηση Καμάρα-Μαυρίδη είχε κάνει μια κακή συμφωνία ζητώντας μόνο 600τμ. προκειμένου να επιτρέψει την οικοδόμηση ολόκληρου συγκροτήματος στην καρδιά μιας γειτονιάς. Η διοίκηση Θεοδωρακόπουλου, επειδή δεν υπήρχε οριστική συμφωνία και προκειμένου να μην καταστραφεί ολοσχερώς η όμορφη γειτονιά ζήτησε για το δήμο 1.200 τ. μ. Ήταν κακό; Την απόφαση αυτή είχαν ψηφίσει και δυο σημερινοί αντιδήμαρχοι του κ. Μαυρίδη και άλλα δυο στελέχη της παράταξής του. Είναι ύποπτοι; Να μας το πει ο λαλίστατος δήμαρχος. Κι ας μας πει τι πήρε ο δήμος για τα συγκροτήματα Βαράγκη…

Υ.Γ. 6: Επειδή όμως τα ψέματά τους δεν έχουν τέλος λησμονούν ότι το κλειστό του Ηλιακού Χωριού δημοπρατήθηκε επί θητείας Γιάννη Θεοδωρακόπουλου και ακυρώθηκε από τη διοίκηση Φωκιανού- Μαυρίδη, το 2011. Προφανώς για να κτιστεί εκεί το σχολείο της Λυκόβρυσης, το οποίο όμως έλεγαν ότι θα έφτιαχναν δίπλα στο εργοστάσιο Βενέτη. Θυμάστε τις πινακίδες τους; Όμως θα επανέλθουμε με τα σύγχρονα αυτογκόλ τους. Και είναι πολλά;